JUTHA-PSL-TTA วิ่งคึก! ดีดตามราคาเรือเทกอง-PMI จีนดีต่อเนื่อง
JUTHA-PSL-TTA วิ่งคึก! ตามราคาหุ้นเรือเทกองในภูมิภาค-PMI จีนออกมาดีต่อเนื่อง โดยบวกเกิน 50 จุด ซึ่งตลาดเริ่มมองว่าจีนเริ่มปรับนโยบายเป็นการกระตุ้นเศรษฐกิจและคาดหลังจากเทศกาลตรุษจีนค่าระวางเรือ BDI จะปรับตัวขึ้น
4 ม.ค. 2565

ผู้สื่อข่าวรายงานว่าวันนี้ (4 ม.ค. 2565) หุ้นกลุ่มเดินเรือปรับตัวขึ้น โดย ณ เวลา 11:10 น. นำโดยราคาหุ้น บริษัท จุฑานาวี จำกัด (มหาชน) หรือ JUTHA อยู่ที่ระดับ 0.72 บาท เพิ่มขึ้น 0.07 บาท หรือ 10.77% โดยทำจุดสูงสุดที่ 0.74 บาท และทำจุดต่ำสุดที่ 0.65 บาท ด้วยมูลค่าการซื้อขาย 6.60 ล้านบาท
ขณะเดียวกันราคาหุ้น บริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 18.00 บาท เพิ่มขึ้น 1.40 บาท หรือ 8.43% โดยทำจุดสูงสุดที่ 18.30 บาท และทำจุดต่ำสุดที่ 17.10 บาท ด้วยมูลค่าการซื้อขาย 571.09 ล้านบาท
ส่วนราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ระดับ 10.10 บาท เพิ่มขึ้น 0.55 บาท หรือ 5.76% โดยทำจุดสูงสุดที่ 10.10 บาท และทำจุดต่ำสุดที่ 9.65 บาท ด้วยมูลค่าการซื้อขาย 485.43 ล้านบาท
นายสุนทร ทองทิพย์ นักกลยุทธ์การลงทุน บล.กสิกรไทย กล่าวว่า หุ้นกลุ่มเดินเรือปรับตัวขึ้น เป็นไปตามราคาหุ้นเรือเทกองในภูมิภาค รวมถึงในต่างประเทศปรับตัวขึ้น และตัวเลข PMI ของจีนก็ออกมาดีต่อเนื่อง โดยบวกเกิน 50 จุด ถือเป็นปัจจัยหลักที่ทำให้ตลาดเริ่มมองว่าจีนเริ่มปรับนโยบายเป็นการกระตุ้นเศรษฐกิจ รวมถึงเชื่อว่าหลังจากเทศกาลตรุษจีนค่าระวางเรือ BDI จะปรับตัวขึ้น หลังจากก่อนหน้าปรับตัวลงมาประมาณ 26% ในเดือนธ.ค.64 และปรับตัวลงจากจุดสูงสุดในช่วงต้นไตรมาส 4/2564 ถึง 60%